Diari Oficial de la Generalitat Valenciana


Sumari del DOGV 8697, del 13-12-2019 (2019/10220)

RESOLUCIÓ de 8 de novembre de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 105/18-AIA Canet lo Roig.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8697

Data del DOGV
:   13-12-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/10938


Data del document
:   08-11-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Canet lo Roig
    * impacte ambiental

RESOLUCIÓ de 8 de novembre de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 105/18-AIA Canet lo Roig. [2019/10065]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 105/18-AIA Canet lo Roig.  
  
«Informe d'impacte ambiental  
Expedient: 105/8537-SNJ.  
Títol: Ampliació d'explotació avícola de producció de carn de pollastre (66.000 places).  
Promotor: Gabriel Cla Marzá.  
Autoritat substantiva: Ajuntament de Canet lo Roig.  
Localització: polígon 86, parcel·les 49, 50, 69 i 86 del terme municipal de Canet lo Roig (Castelló).  
  
Antecedents  
El 18 de setembre de 2014, mitjançant una resolució del director general d'Avaluació Ambiental i Territorial, s'emet declaració d'impacte ambiental favorable al projecte d'explotació avícola d'engreix amb capacitat per a 47.400 pollastres (expedient 50-2014-AIA).  
D'acord amb la documentació tècnica aportada, el Sr. Gabriel Cla Marzá disposa d'autorització de juny de 2014 per a una explotació avícola de producció de carn de pollastre amb capacitat per a 47.400 places, formada per dues naus d'engreix i dues sales de control annexes a la partida el Perelló, del terme municipal de Canet lo Roig. El promotor disposa de la compatibilitat urbanística d'aquest emplaçament sobre la base de l'informe favorable de la Conselleria d'Agricultura, Obres Públiques, Urbanisme i Transports, de 29 d'abril de l'any 2013.  
Segons s'indica en el projecte de llicència ambiental, l'explotació està inscrita en el REGA amb el número ES0882367212766 i està formada per dues naus d'engreix situades a les parcel·les 49 i 50 del polígon 89: la nau 1, amb una superfície de 1.050 m² i capacitat per a 17.400 pollastres, i la nau 2, amb una superfície de 1.800 m² i capacitat per a 30.000 pollastres. A més, cadascuna de les naus té un xicotet local adossat per a la sala que alberga el control ambiental de les naus, oficina, lavabos, vestidors, com també una caseta per al grup electrogen, sitges i un magatzem d'utillatges.  
Segons s'observa en el visor cartogràfic de la Generalitat, en l'actualitat tan sols s'ha executat una de les dues naus autoritzades, la nau 2.  
  
Una vegada realitzada una consulta a l'ajuntament respecte del compliment dels condicionants establits en la declaració d'impacte ambiental de data 18 de setembre de 2014, l'arquitecta tècnica municipal informa que aquesta circumstància no es pot verificar ja que la instal·lació esmentada (47.400 pollastres d'engreix) no està totalment executada.  
  
Descripció del projecte  
L'activitat consisteix en l'engreix dels pollastres que arriben a l'explotació amb pocs dies de vida i ixen amb un pes aproximat de 2,3 kg. El període de cada cicle és de l'ordre de 65 dies (engreix i buit sanitari), amb 5,5 cicles per any. Els pollastres es crien sobre un jaç de serradures de pi o pellorfa d'arròs, en funció de si és hivern o estiu. Aquest jaç juntament amb els excrements dels pollastres formarà la gallinassa que serà retirada després de cada cicle productiu per una empresa gestora autoritzada.  
D'acord amb la documentació tècnica aportada, el promotor projecta ampliar l'explotació avícola actual de producció de carn des dels 47.400 pollastres actualment autoritzats fins a 66.000 pollastres.  
Per a dur a terme l'ampliació s'han adquirit les parcel·les 69 i 86 contigües a l'explotació actual. L'ampliació es durà a terme sobre la nau 1 autoritzada, la qual, segons el visor de la Generalitat (ortofoto de 2019), encara no s'ha executat. Aquesta nau, després de l'ampliació, tindrà una superfície de 2.160 m².  
Anàlisi de la legislació sectorial en matèria d'avaluació d'impacte ambiental.  
L'ampliació pretesa no està dins dels casos previstos en els annexos de la Llei 21/2013, de 9 de desembre, d'avaluació ambiental.  
  
L'ampliació pretesa no està compresa en l'annex I del Decret 162/1990, pel qual s'aprova el reglament per a l'execució de la Llei 2/1989, d'impacte ambiental de la Comunitat Valenciana.  
  
No obstant això, l'article 7.2.c de la Llei 21/2013 indica que se sotmetrà a avaluació d'impacte ambiental simplificada qualsevol modificació de les característiques d'un projecte de l'annex I o de l'annex II diferents a les modificacions descrites en l'article 7.1.c ja autoritzades, executades o en procés d'execució, que puga tindre efectes significatius sobre el medi ambient.  
L'annex II del Decret 162/1990 recull, entre els casos que requereixen un pronunciament ambiental mitjançant l'emissió d'una estimació d'impacte ambiental amb anterioritat a la seua aprovació substantiva, les instal·lacions avícoles o cunícoles amb capacitat compresa entre 10.000 i 20.000 places.  
La inclusió d'un projecte entre els casos de l'annex II fonamenta la possibilitat de generació d'efectes significatius sobre el medi ambient, per tant cal sotmetre la modificació del projecte a avaluació d'impacte ambiental pel tràmit simplificat en compliment de la legislació bàsica estatal.  
  
Tramitació administrativa  
Amb data 18 de setembre de 2018, es rep en la Subdirecció General d'Avaluació Ambiental documentació referent a l'ampliació de l'explotació avícola de producció de carn de pollastre, que es desenvoluparà al polígon 86, parcel·les 49, 50, 69 i 86, del terme municipal de Canet lo Roig, a l'efecte de l'inici del procediment d'avaluació d'impacte ambiental.  
Amb data 16 d'octubre de 2018, es realitza una consulta al Servei de Vida Silvestre de la Conselleria d'Agricultura, Medi Ambient, Canvi Climàtic i Desenvolupament Rural, per la possible afecció a dues espècies catalogades com a prioritàries i al Servei d'Ordenació del Territori de la Conselleria d'Habitatge, Obres Públiques i Vertebració del Territori, pel possible risc d'inundació d'una de les parcel·les en les quals se situa l'explotació.  
Amb data 31 d'octubre de 2018, se sol·licita al promotor i a l'Ajuntament de Canet lo Roig una esmena de la documentació aportada a l'expedient d'avaluació d'impacte ambiental.  
Amb data 19 de desembre de 2018, té entrada en la Subdirecció General d'Avaluació Ambiental documentació remesa per l'Ajuntament de Canet lo Roig en resposta al requeriment realitzat pel Servei d'Avaluació d'Impacte Ambiental.  
Amb data 10 de gener de 2019, té entrada en la Subdirecció General d'Avaluació Ambiental informe del Servei de Vida Silvestre en resposta a la consulta realitzada per aquest servei.  
Amb data 15 de gener de 2019, té entrada en la Subdirecció General d'Avaluació Ambiental informe del Servei d'Ordenació del Territori en resposta a la consulta realitzada per aquest servei.  
Anàlisi del projecte segons els criteris de l'annex III de la Llei 21/2013  
D'acord amb l'article 47.5 de la Llei 21/2013, d'avaluació ambiental, es realitza l'anàlisi del projecte d'acord amb els criteris de l'annex III, prenent com a referència el projecte tècnic de sol·licitud de llicència ambiental i l'estudi d'impacte ambiental presentats pel promotor:  
  
a) Característiques del projecte  
Dimensions del projecte  
D'acord amb la documentació tècnica aportada, el promotor projecta ampliar l'explotació avícola actual de producció de carn des dels 47.400 pollastres actualment autoritzats fins a 66.000 pollastres. Això comporta un augment en la capacitat de la granja d'un 39 %.  
Segons les dades del projecte de llicència ambiental, la superfície ocupada en l'actualitat és de 3.180 m². En aquesta superfície s'inclou la nau 1 que, segons el visor de la Generalitat (ortofoto de 2019) i al contrari del que indica el projecte de llicència ambiental, encara no s'ha executat. L'ampliació es durà a terme sobre la nau 1 autoritzada, de 1.050 m² de superfície. Aquesta nau, després de l'ampliació, tindrà una superfície de 2.160 m², per tant, la superfície total ocupada serà de 4.290 m², la qual cosa suposa un augment en la superfície ocupada d'un 35 %.   
Per a dur a terme l'ampliació s'han adquirit les parcel·les 69 i 86 contigües a l'explotació actual, de manera que la superfície de terrenys disponibles augmentarà de 12.723 m² fins a 18.290 m². Això suposa un augment en els terrenys adscrits a l'explotació d'un 44 %.  
  
El recinte barrat que delimita l'explotació avícola, que actualment ocupa 7.413 m², s'ampliarà a una ocupació de 9.648 m², amb un perímetre de 466 m i una delimitació interior de 134 m. Segons aquestes dades, la superfície barrada augmentarà en un 30 %.  
L'accés a l'explotació es manté igual que en l'actualitat des del camí rural Camí del Perelló o assagador del Mas de Passavant al Solà, situat al sud d'aquesta, a través d'un vial d'accés de 173 metres lineals que transcorre per les parcel·les 69 i 86.  
Les mesures sanitàries s'implementaran en la totalitat de l'explotació que resulte després de l'ampliació: cal disposar de malla per a ocells en les noves trapes, buits dels extractors de ventilació, reixetes de renovació d'aire i finestres. A les portes d'accés a les dues naus d'engreix de pollastres, al magatzem, oficina i lavabos cal disposar de pediluvis. L'accés dels camions de transport del pinso fins a les sitges es realitzarà de manera que no faça falta que entren en el recinte barrat de l'explotació. No es requereix modificar el gual sanitari existent, s'utilitza l'accés actual.  
Es disposarà l'ampliació de les quatre xarxes independents en la instal·lació d'aigua de la nau 1: xarxa d'abeuradors, xarxa de refrigeració, xarxa de medicació i xarxa de neteja.  
S'ampliaran en 74 metres les 4 línies d'alimentació amb noves menjadores amb recuperador.  
El sistema de ventilació s'ampliarà amb 4 extractors addicionals de 38.000 m³/h que sumaran un total de 12 extractors de 38.000 m³/h i quatre de 21.000 m³/h i sistema de refrigeració amb sistema de refredament igual als existents.  
Es disposa d'un ordinador de control dels paràmetres climàtics per a cada nau, amb control de la t, humitat, sensors per a mesura de la concentració d'amoníac i de diòxid de carboni, que no necessita modificació.  
Es disposa de l'equipament necessari per al desenvolupament de l'activitat consistent en menjadores, abeuradors, extractors d'aire, hidronetejadora d'aigua a alta pressió, grup electrogen de 100 kVA de reserva en cas de fallada de la xarxa de subministrament elèctric ja existent.  
S'executarà una ampliació de la instal·lació elèctrica que donarà servei a les instal·lacions de ventilació, refrigeració, calefacció, alimentació de pinso i enllumenat.  
Segons la taula 27 de la Guia d'MTD d'explotacions intensives d'aus a la Comunitat Valenciana, per a una capacitat de 47.400 pollastres s'estima una producció de gallinassa de 474.000 kg/any, a raó de 10 kg any per plaça. La gallinassa total que es produirà en l'explotació després de l'ampliació s'estima en 660.000 kg/any. Això suposa un augment en la producció de gallinassa del 39 %.  
Amb data de hui, segons s'indica en el projecte de llicència ambiental de l'ampliació, en l'explotació avícola es disposa d'un xicotet femer amb capacitat per a 54 m³, que ocupa 36 m², amb tancaments en forma de U, reservat per a autoconsum de 80.000 kg/any de gallinassa.  
  
Encara que, segons s'indica en l'estudi d'impacte ambiental la retirada de la gallinassa es realitzarà directament a un camió per gestor autoritzat sense apilaments previs, serà necessari disposar d'un femer impermeabilitzat amb la capacitat suficient per a emmagatzemar la gallinassa produïda durant, almenys, un cicle productiu (120.000 kg), com a mesura preventiva per a evitar contaminacions al sòl en el cas que el gestor no poguera realitzar la recollida el dia de la retirada del fem de la nau. Per tant, s'hauran d'ampliar les dimensions del femer actual o projectar un femer addicional, de manera que s'obtinga una capacitat total suficient per a emmagatzemar la gallinassa produïda durant, almenys, un cicle productiu de la granja resultant després de l'ampliació. El nou femer s'haurà de situar en una zona no inundable i haurà de posseir solera impermeable i estanca, sistema de recollida de lixiviats, com també parets i coberta que impedisquen l'arrossegament del fem per la pluja.  
Acumulació amb altres projectes  
D'acord amb apartat c de l'article 4 del Reial decret 1084/2005, d'ordenació de l'avicultura de carn, la distància des d'aquesta explotació a altres explotacions avícoles serà d'un mínim de 500 metres. Segons s'indica en el projecte de llicència ambiental, l'explotació més pròxima està a 650 metres.  
Utilització de recursos naturals  
L'explotació avícola disposa de subministrament d'aigua des de la xarxa municipal de l'Ajuntament de Canet lo Roig. L'aigua consumida en l'explotació es destina a alimentació dels pollastres, a l'aigualeig de les instal·lacions i al consum d'aigua sanitària en els lavabos. Es quantifica un consum anual segons la Guia d'MTD del sector d'explotacions intensives d'aus a la Comunitat Valenciana de 5.270 m³. L'adaptació del consum d'aigua als recursos disponibles s'ha justificat mitjançant còpia del certificat de disponibilitat d'aigua potable emés per l'empresa concessionària de la distribució i mitjançant un certificat de l'ajuntament en el qual es garanteix el subministrament de la demanda total de l'explotació.  
Generació de residus  
- Eliminació d'animals morts: es disposa d'un depòsit estanc homologat de polietilé de 1.000 litres on s'emmagatzemaran els animals morts, i també d'un contracte per a la retirada i recollida de cadàvers per l'Associació d'usuaris de casetes de recollida de cadàvers de la província de Castelló, còpia del qual s'adjunta, com també s'aporta còpia del compromís de contracte d'assegurança de retirada de cadàvers per a l'ampliació que es formalitzarà en el moment d'inici de l'activitat amb la inscripció en l'Associació d'usuaris de casetes de cadàvers de bestiar no boví.  
- Residus especials: a l'explotació no s'emmagatzemen productes químics, excepte temporalment els medicaments i material d'ús veterinari per a l'aplicació durant el període de vacunacions, per als quals es disposarà d'una sala en el magatzem de serveis. Els residus generats pels medicaments i per la resta del material d'ús zoosanitari-veterinari serà recollit en un contenidor de 60 litres el qual disposa de contracte amb una de les empreses autoritzades per a la seua retirada. S'aporta còpia del compromís de retirada d'aquests residus per a l'ampliació de l'explotació per part de gestor autoritzat.  
- Gallinassa: segons la taula 27 de la Guia d'MTD d'explotacions intensives d'aus a la Comunitat Valenciana s'estima una producció de gallinassa total de 660.000 kg/any, a raó de 10 kg any per plaça, amb una densitat de 0,50 t/m³ i un contingut de nitrogen de 0,22 kg/plaça i any. Una part d'aquesta gallinassa (80.000 kg/any) es reserva per a l'adobament de camps de cultiu i la seua gestió va quedar justificada en el pla d'adobament aportat en el procediment d'avaluació ambiental dut a terme en l'expedient 50-2014-AIA, corresponent a l'explotació existent en l'actualitat. No obstant això, tenint en compte que el pla de gestió de la gallinassa no és un document tancat, el promotor el modificarà progressivament perquè s'adapte al codi de bones pràctiques agràries de la Comunitat Valenciana (CBPACV) que estiga vigent a cada moment. A més, com a part integrant del programa de vigilància ambiental, anualment i de manera obligatòria el promotor remetrà a l'òrgan substantiu els aspectes modificats del pla de gestió en relació amb la seua adaptació al CBPACV. La resta de gallinassa generada en cada cicle serà retirada per gestor autoritzat. S'aporta còpia del contracte de retirada per part d'empresa gestora autoritzada i inscrita en el registre d'establiments SANDACH.  
  
- Aigües residuals sanitàries: les aigües dels lavabos i vestidors evacuen a una fossa sèptica formada per un depòsit cilíndric de polietilé d'alta densitat amb capacitat per a 1.000 litres. S'aporta còpia del contracte amb empresa gestora autoritzada per a la retirada dels residus fecals sòlids i líquids generats en l'explotació.  
b) Ubicació del projecte  
L'ampliació de l'explotació se situa en sòl no urbanitzable comú, a les parcel·les 49, 50, 69 i 86 del polígon 86, del terme municipal de Canet lo Roig, i disposa d'informe favorable de compatibilitat urbanística, de data 2 d'agost de 2018.  
El municipi de Canet lo Roig no està designat com a zona vulnerable, segons el Decret 86/2018, de 22 de juny, del Consell, pel qual es designen municipis com a zones vulnerables a la contaminació de les aigües per nitrats procedents de fonts agràries.  
El nucli urbà de la població més pròxima, Canet lo Roig, està a 1.100 m de l'explotació en projecte. El projecte disposa de l'informe favorable de la Direcció Territorial de Castelló, de 27 de març de 2018 (corregit mitjançant l'informe de data 29.11.2018) a l'efecte del que s'estableix en la Llei 5/2014, d'ordenació del territori, urbanisme i paisatge, de la qual s'extrau que la distància des del lloc on el sol·licitant pretén construir l'explotació respecte a altres explotacions de la mateixa espècie és superior a 500 metres, la qual cosa està d'acord amb la normativa de distàncies establides en el Reial decret sobre ordenació d'explotacions avícoles i en la Llei de ramaderia de la Comunitat Valenciana.  
Segons l'informe del Servei d'Ordenació del Territori, de data 20 de desembre de 2018, la franja nord de la parcel·la 50 està afectada per risc d'inundació segons el pla d'acció territorial de caràcter sectorial sobre prevenció de riscos d'inundació a la Comunitat Valenciana (PATRICOVA). No obstant això, en aquest informe es determina que la zona de la parcel·la que es destina a l'activitat no està afectada per perillositat d'inundació i que, per tant, és compatible amb les determinacions normatives del PATRICOVA.  
Una xicoteta franja al nord de la parcel·la 50 afecta sòl forestal, segons el pla d'acció territorial forestal de la Comunitat Valenciana. Les noves instal·lacions no semblen ocupar aquest sòl. No obstant això, tenint en compte la proximitat de l'explotació a zona forestal, hauran d'aplicar-se en el projecte mesures preventives en matèria d'incendis forestals en la fase de construcció com també les mesures preventives corresponents en la fase de funcionament.  
La parcel·la 86 limita amb el camí ramader assagador del Mas de Passavant al Solà, de 10 m d'amplària. En aquesta parcel·la no està projectada la construcció de cap instal·lació de l'explotació, per la qual cosa no és previsible l'afecció a aquest camí ramader.  
La localització del projecte no afecta espais de la Xarxa Natura 2000, ni cap altra figura de protecció ambiental regulada per la Llei 11/1994, d'espais naturals protegits de la Comunitat Valenciana. Segons el BDB, consta la possible presència de les espècies protegides Aquila fasciata i Galerida theklae, en l'entorn pròxim de l'activitat (quadrícula d'1 km de costat). Segons l'informe del Servei de Vida Silvestre, de data 20 de desembre de 2018, es considera que el projecte d'ampliació de l'explotació no tindrà efectes apreciables sobre la Xarxa Natura 2000 i que no haurà de sotmetre's a avaluació detallada dels seus efectes sobre aquesta.  
c) Característiques del potencial impacte  
Principals impactes que l'activitat, després de l'ampliació, pot produir sobre el medi ambient:  
- Impacte sobre la qualitat de l'aire: els aspectes susceptibles de crear impacte sobre l'atmosfera són el soroll, les olors i la generació de pols i de gasos d'efecte d'hivernacle (NH3, N2O i CH4).  
Durant la fase de construcció, la contaminació acústica estarà originada principalment pel trànsit de vehicles i maquinària d'obra. Per a reduir aquest impacte s'haurà de comprovar el correcte estat mecànic de tots els vehicles mitjançant les preceptives revisions tècniques. Durant el funcionament de l'activitat, els sorolls i les vibracions seran els produïts per la maquinària i pels animals. Atés que la zona habitada més pròxima està a una distància de 1,100 km, no es preveu que es produïsquen molèsties per sorolls a la població.  
  
L'olor pot provindre de fonts fixes, com són els allotjaments i les infraestructures d'emmagatzematge, o bé de fonts temporals com les emissions produïdes durant l'aplicació del fem al terreny. Per tant, l'impacte per generació de males olors depén fonamentalment de la ubicació, grandària i tipus d'instal·lacions de la granja, com també pels procediments utilitzats per a la distribució del fem. Atés que el fem serà retirat per gestor autoritzat després de cada cicle d'engreix, que es realitzarà l'apilament únicament d'una xicoteta part de la gallinassa i que l'explotació està a 1,1 km de la població més pròxima, l'impacte per olors sobre la població serà moderat. En l'estudi d'impacte ambiental es proposa com a mesura correctora el tractament desinfectant i la desodoració dels fems, consistent en la col·locació de superfosfat de calç en el jaç i la desinfecció de les naus amb un desinfectant a base d'amoni quaternari i aportació a la solera d'una dissolució de sosa càustica al 10 % i emblanquinament de les parets cada cert temps. Les naus es desinfectaran mitjançant un equip de rentada mòbil d'alta pressió (210 atm) equipat amb llança difusora cada buit sanitari entre cicles (5-6 vegades a l'any), coincidint amb el final de l'engreix.  
  
En la fase de construcció de la nova nau es produiran partícules en suspensió a causa del trànsit de la maquinària i gasos de combustió emesos pels vehicles i maquinària utilitzats. Per a reduir aquests impactes, s'ha de comprovar el correcte estat mecànic de tots els vehicles mitjançant les preceptives revisions tècniques, i realitzar el manteniment adequat de la maquinària utilitzada. Per a disminuir l'alliberament de partícules en suspensió durant la fase de construcció s'aplicaran regs en dosi suficient i els apilaments de terres es realitzaran a resguard del vent. Els materials d'excavació, que es generen com a excedents de l'execució estricta de l'obra, es gestionaran d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de rebliment i obres diferents a aquelles en les quals es van generar o, en defecte d'això, seran entregats a gestor autoritzat.  
Segons s'indica en l'estudi d'impacte ambiental, durant la fase de funcionament s'alliberaran a l'atmosfera una sèrie de gasos procedents de la gestió del fem: metà, amoníac i òxid nitrós. L'ampliació d'aquesta explotació suposarà un augment de les emissions totals d'aquests contaminants.  
Aquesta activitat està inclosa en el catàleg d'activitats potencialment contaminants de l'atmosfera d'acord amb el Reial decret 100/2011, de 28 de gener, pel qual s'actualitza el catàleg d'activitats potencialment contaminadores de l'atmosfera i s'estableixen les disposicions bàsiques per a la seua aplicació, amb la classificació següent: grup C, codi 10 05 08 02. Per consegüent, l'ampliació de l'explotació estarà sotmesa a la notificació prevista en l'article 13 de la Llei 34/2007, de 15 de novembre, de qualitat de l'aire i protecció de l'atmosfera.  
  
- Impacte sobre el sòl i les aigües: durant la fase de construcció, el trànsit de vehicles i de maquinària com també el manteniment d'aquests podria ocasionar la contaminació del sòl i de les aigües superficials i subterrànies a causa de possibles vessaments d'hidrocarburs. A fi de reduir el risc de vessaments accidentals, no s'haurà de realitzar cap mena d'activitat de manteniment de la maquinària mòbil a la parcel·la. Durant el funcionament de l'activitat, les aigües subterrànies es podrien veure afectades per lixiviació del fem. Una part de la gallinassa (80.000 kg/any) es reserva per a l'adobament de camps de cultiu i s'emmagatzema en un xicotet femer de 54 m³ existent en l'explotació. El tècnic redactor certifica l'estanquitat i impermeabilitat de les construccions actuals que garanteixen la no-lixiviació del fem al subsol. La gestió de la resta de gallinassa serà retirada immediatament després de cada cicle d'engreix per part d'empresa autoritzada sense necessitat d'apilaments intermedis. No obstant això, com a mesura preventiva contra la contaminació del sòl i de les aigües, s'haurà de construir un femer amb capacitat suficient per a emmagatzemar el fem produït durant un cicle productiu i evitar, en tot cas, que aquest s'apile directament sobre el sòl si no es produeix la perfecta coordinació entre la fi del cicle productiu i la recollida del fem per part de l'empresa gestora. Amb caràcter previ a l'inici de l'activitat, s'haurà de certificar davant l'òrgan substantiu la impermeabilitat i estanquitat de la solera del nou femer mitjançant un document signat per tècnic competent. Els lixiviats recollits en el femer hauran de ser retirats juntament amb el fem per empresa gestora autoritzada i inscrita en el registre d'establiments SANDACH.  
  
  
Quant a les aigües residuals de l'explotació i la possible afecció a aigües superficials o aigües subterrànies, hi ha un risc d'abocament accidental, encara que no és de preveure que en el desenvolupament normal de l'activitat i amb les mesures adoptades d'emmagatzematge i gestió d'aquestes es produïsquen impactes negatius sobre aquests recursos.  
- Impacte sobre el paisatge: l'obra projectada comportarà una disminució de la qualitat paisatgística de la zona. No obstant això, l'estudi d'impacte ambiental considera aquest impacte moderat ja que no es requerirà realitzar desmunts o talussos durant l'ampliació de la nau 1 i l'alçària de les naus no crea grans distorsions en l'entorn visual circumdant. D'altra banda, es prendran mesures a l'hora de consolidar les noves construccions sobre aquest entorn visual, concretament amb cobertes en color roig granat, d'acord amb les normes subsidiàries de planejament de Canet lo Roig i amb l'acabat exterior dels tancaments exteriors amb pintura de color beix que dissimularan l'efecte visual respecte al terreny circumdant, dominat pels cultius d'olivar i cereal en secà.  
- Impacte sobre el patrimoni cultural: amb data 15 de gener de 2015 es va obtindre l'informe favorable en relació amb l'article 11 de la Llei 4/1998, del patrimoni cultural valencià, per a la construcció de dues naus en les parcel·les 49 i 50 del polígon 86. Les obres d'ampliació de la nau 1 es realitzaran en la parcel·la 50, que ja va ser objecte de prospecció i informe favorable. Segons s'indica en l'estudi d'impacte ambiental, no hi ha afectació a camins ramaders pròxims ni a construccions rurals existents ni s'afecten bancals o estructures de pedra seca que requerisquen murs. Per tant, en principi, no s'esperen efectes significatius sobre el patrimoni cultural. No obstant això, si en el transcurs de les obres apareixen restes integrants del patrimoni cultural valencià es paralitzaran les obres i s'actuarà d'acord amb el que estableix la Llei 4/1998, del patrimoni cultural valencià.  
  
- Impacte sobre el medi socioeconòmic: l'impacte es valora com a positiu en contribuir l'ampliació de l'activitat econòmica en la riquesa de la zona, i promoure l'assentament de la població.  
  
Consideracions jurídiques  
El projecte examinat constitueix un cas de l'article 7.2.c de la Llei 21/2013, de 9 de desembre, d'avaluació ambiental i de l'annex II.1.e del Decret 162/1990, pel qual s'aprova el reglament per a l'execució de la Llei 2/1989, d'impacte ambiental de la Comunitat Valenciana.  
  
En l'expedient s'han observat els tràmits previstos en la secció 2a, del capítol II de la Llei 21/2013 i en les altres disposicions que li són aplicables.  
El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant la Resolució de 9 d'agost de 2019, el director general de Qualitat i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental.  
Tot això sense perjudici de les autoritzacions que calga obtindre d'altres organismes, de conformitat amb la normativa sectorial que siga d'aplicació.  
Per tot això, fent ús de les facultats que tinc legalment atribuïdes, formule la següent:  
  
Resolució  
  
Primer  
Emetre informe d'impacte ambiental favorable al Projecte d'ampliació d'explotació avícola de producció de carn de pollastre (66.000 places), a les parcel·les 49, 50, 69 i 86 del polígon 86, del terme municipal de Canet lo Roig (Castelló), promogut per Gabriel Cla Marzá, segons el qual no tindrà efectes significatius sobre el medi ambient amb les mesures preventives i correctores proposades en la documentació presentada i amb el compliment dels condicionants de l'apartat segon d'aquesta resolució, per la qual cosa no requereix sotmetre's al procediment d'avaluació d'impacte ambiental ordinària, d'acord amb el que estableixen l'article 47 de la Llei 21/2013, de 9 de desembre, d'avaluació ambiental i els criteris de l'annex III d'aquesta llei.  
  
  
Segon  
A més de les mesures preventives i correctores proposades en els documents aportats, com a condicionants addicionals a observar en l'execució del projecte, s'estableixen:  
1. Si en el transcurs de les obres apareixen restes integrants del patrimoni cultural valencià, s'hauran de paralitzar les obres i actuar d'acord amb el que estableix la Llei 4/1998, del patrimoni cultural valencià.  
2. Atesa la proximitat de la granja a terreny forestal, en els treballs d'ampliació o en qualsevol de les accions en fase de funcionament, s'ha de respectar el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
  
3. D'acord amb el que s'estableix en la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana, almenys la meitat de la superfície de les parcel·les lligades a l'explotació haurà de quedar lliure d'edificació o construcció i mantindre's en el seu ús agrari o forestal, o amb les seues característiques naturals pròpies.  
4. Durant la fase de construcció de la nau:  
a) S'ha de comprovar el correcte estat mecànic de tots els vehicles mitjançant les preceptives revisions tècniques.  
b) No s'ha de realitzar cap mena d'activitat de manteniment de la maquinària mòbil a la parcel·la.  
c) S'han d'aplicar regs en dosi suficient en les zones on es produïsca aixecament de pols i els apilaments de terres han d'estar al resguard del vent.  
d) Els materials d'excavació que es generen com a excedents de l'execució estricta de l'obra s'han de gestionar d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de rebliment i obres diferents a aquelles en les quals es van generar o, en defecte d'això, han de ser lliurats a gestor autoritzat.  
5. L'ampliació de la granja estarà sotmesa a la notificació prevista en l'article 13 de la Llei 34/2007, de 15 de novembre, de qualitat de l'aire i protecció de l'atmosfera, en atenció a la classificació de l'activitat com a grup C, segons el catàleg d'activitats potencialment contaminadores de l'atmosfera, establit pel Reial decret 100/2011.  
  
6. Respecte a la gestió de la gallinassa:  
a) Amb caràcter previ a la concessió de la llicència ambiental, s'ha de projectar un femer o ampliar l'existent fins a aconseguir la capacitat suficient per a emmagatzemar la gallinassa produïda durant, almenys, un cicle productiu (120.000 kg), i evitar, en tot cas, que aquest s'apile directament sobre el sòl si no es produeix la perfecta coordinació entre la fi del cicle productiu i la recollida del fem per part de l'empresa gestora. El nou femer s'ha de situar en una zona no inundable i ha de tindre solera impermeable i estanca, sistema de recollida de lixiviats, com també parets i coberta que impedisquen l'arrossegament del fem per la pluja, i ha d'estar construït abans de la posada en marxa de l'activitat.  
  
b) El pla d'adobament dissenyat per a la gestió d'una part de la gallinassa (80.000 kg/any) es modificarà progressivament per a la seua adaptació al codi de bones pràctiques agràries de la Comunitat Valenciana (CBPACV) que estiga vigent a cada moment. A més, com a part integrant del programa de vigilància ambiental, anualment i de manera obligatòria, el promotor ha de remetre a l'òrgan substantiu els aspectes modificats del pla de gestió en relació amb la seua adaptació al CBPACV.  
7. La solera de la nau ampliada i del femer ha de ser totalment estanca i impermeable. Amb caràcter previ a l'inici de l'activitat, cal certificar davant l'òrgan substantiu la impermeabilitat i estanquitat d'aquesta mitjançant document signat per tècnic competent.  
  
8. Els lixiviats recollits en el femer seran retirats juntament amb el fem per empresa gestora autoritzada inscrita en el registre d'establiments SANDACH.  
  
  
Tercer  
D'acord amb el que disposa l'article 47.3 de la Llei 21/2013, de 9 de desembre, d'avaluació ambiental, aquest informe d'impacte ambiental es publicarà en el Diari Oficial de la Generalitat Valenciana.  
  
Quart  
D'acord amb el que disposa l'article 47.4 de la Llei 21/2013, de 9 de desembre, d'avaluació ambiental, aquest informe d'impacte ambiental perdrà la seua vigència i cessarà en la producció dels efectes que li són propis si una vegada publicat en el Diari Oficial de la Generalitat Valenciana no s'ha autoritzat el projecte en el termini màxim de quatre anys des de la seua publicació.  
  
Cinqué  
D'acord amb el que disposa l'article 47.6 de la Llei 21/2013, de 9 de desembre, d'avaluació ambiental, l'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte d'autorització del projecte.  
  
València, 25 d'octubre de 2019.- El director general de Medi Natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons la Resolució de 9 d'agost de 2019 (DOGV 8614, 16.08.2019).]»  
  
  
València, 8 de novembre de 2019.- El director general de Medi Natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons la Resolució de 9 d'agost de 2019 (DOGV 8614, 16.08.2019).]